וולפגנג ובר

וולפגנג ובר (בגרמנית: Wolfgang Weber, נולד ב-26 ביוני 1944 בשלאבה שבגרמניה, כיום סלאונו שבפולין) הוא כדורגלן עבר גרמני ששיחק בפ.צ. קלן בעמדת המגן.

קריירת מועדונים
ובר החל לשחק בפ.צ. קלן בשנת 1963, והעביר בקבוצה את כל הקריירה שלו. כבר בעונתו הראשונה בקבוצה, 1963/64, זכה ובר עם קלן באליפות הבונדסליגה, בעונת הבכורה של הבונדסליגה כליגה הראשית של גרמניה המערבית. בעונת 1964/65 איבדה קלן את האליפות לורדר ברמן בפער של שלוש נקודות בלבד. עם השנים תרומתו של ובר לקבוצה הלכה וגברה, ובשנת 1968 סייע לקבוצה לזכות בגביע הגרמני, לאחר ניצחון 4-1 בגמר על בוכום. בשנות ה-70 פ.צ. קלן הפכה לחברה קבועה בצמרת הגרמנית, אך נשארה ללא תארים משמעותיים שנים ארוכות, בגין השליטה בבונדסליגה של באיירן מינכן ובורוסיה מנשנגלדבך, והפסידה בשלושה גמרי גביע. בשנת 1970 ובר לקח חלק בהפסדה של קלן בגמר הגביע הגרמני 2-1 לקיקרז אופנבך, בשנת 1971 הפסידה הקבוצה 2-1 בגמר לבאיירן מינכן, ובשנת 1973 קלן איבדה הן את הבונדסליגה לבאיירן מינכן כשסיימה במקום השני, והן את הגביע הגרמני לבורוסיה מנשנגלדבך, כשהפסידה בגמר 2-1. בכל אחד משלושת הגמרים ובר שיחק 90 דקות. בתקופה זו ובר שיתף פעולה בקבוצה עם שחקנים כוולפגנג אובראט, היינץ פלוהה, דיטר מילר והאנס להר, ובשנת 1977 פ.צ. קלן זכתה בתואר לראשונה מזה זמן רב, כשהניפה את הגביע הגרמני לאחר ניצחון בבעיטות הכרעה על הרטה ברלין. ובר לא שיחק בגמר זה. עונתו האחרונה של ובר בקריירה הייתה 1977/78. בעונה זו זכתה פ.צ. קלן בדאבל היסטורי, כאשר קטעה רצף של שלוש אליפויות של בורוסיה מנשנגלדבך, וזכתה בגביע לאחר ניצחון 2-0 על היריבה המושבעת פורטונה דיסלדורף. בעונה זו ובר מיעט לשחק, ופרש בסיומה ממשחק פעיל, לאחר שהופיע במדי הקבוצה ב-356 משחקי ליגה והבקיע 21 שערים.

קריירה בינלאומית
ובר שיחק בנבחרת גרמניה המערבית בשנת 1964, וצבר 53 הופעות במדים הלאומיים, בהן הבקיע שני שערים. השער הזכור ביותר של ובר היה בגמר מונדיאל 1966 כאשר הבקיע את השער שהשווה את התוצאה ל-2-2 מול נבחרת אנגליה, שניצחה לבסוף 4-2 בהארכה. ובר השתתף עם גרמניה המערבית גם במונדיאל 1970 בו סיימה גרמניה המערבית במקום השלישי. הופעתו האחרונה של ובר בנבחרת נערכה בשנת 1974.

קריירת אימון
לאחר פרישתו, ובר התנסה באימון, ואימן את ורדר ברמן בין השנים 1978 ו-1980.

תארים
עם פ.צ. קלן:
 אליפות הבונדסליגה (2): 1963/64, 1977/78
 הגביע הגרמני (3): 1967/68, 1976/77, 1977/78

קישורים חיצוניים 

מגני כדורגל גרמנים
כדורגלנים גרמנים
כדורגלני פ.צ. קלן
מאמני כדורגל גרמנים
מאמני ורדר ברמן
כדורגלני נבחרת גרמניה המערבית
גרמנים שנולדו ב-1944